projecte-aina/catalan_government_crawling huggingface dataset:
A l'agenda de les Jornades Europees de Patrimoni trobaràs més de 400 propostes arreu de Catalunya per gaudir del patrimoni cultural de Catalunya els dies 9, 10 i 11 d'octubre.
Visites guiades i teatralitzades per a tots els públics, jornades de portes obertes, propostes per a famílies, rutes i itineraris que combinen el patrimoni cultural i natural, concerts i espectacles...
Entra i tria la teva activitat!
Et facilitem la teva tria a través d'un mapa amb les activitats geolocalitzades i l'agenda per províncies.
*Totes les activitats es duen a terme amb les pertinents mesures sanitaries
* En el cas que les Jornades Europees de Patrimoni 2020 no es puguin celebrar amb normalitat per causa de restriccions de mobilitat o altres possibles mesures de prevenció sanitària, l'organització ho comunicarà a través d'aquest web i dels canals habituals de patrimoni.gencat.
Parada de llibres a la Rambla de Barcelona.
Tant se val que no sigui un dia festiu.
Cada 23 d'abril els carrers, rambles i places d'arreu del país s'omplen de llibres, roses i senyeres per celebrar la Diada de Sant Jordi, una jornada participativa en la que la paraula escrita i recitada pren tot el protagonisme.
Però la Festa del Llibre no ha estat sempre lligada al patró de Catalunya.
Impulsada per l'editor Vicent Clavel per promoure el llibre a Catalunya, la primera Diada va ser el 7 d'octubre de 1927.
Dos anys després els llibreters van sortir un 23 d'abril, i l'èxit va propiciar el canvi de data, que a més coincidia amb la mort de Miguel de Cervantes i William Shakespeare.
Declarada Festa Nacional de Catalunya, la Diada de Sant Jordi ha contribuït des dels seus inicis a impulsar la producció i comercialització del llibre en català.
A més, els lectors poden interactuar amb els seus escriptors predilectes.
El passeig entre parades de llibres i la tradició de regalar una rosa complementen la jornada.
La consolidació de Sant Jordi com la Festa del Llibre, també internacionalment, arriba amb la proclamació per la Unesco del 23 d'abril com el Dia Mundial del Llibre i dels Drets d'Autor.
L'Arxiu de la Corona d'Aragó (ACA) és l'arxiu històric que conté el fons documental de les institucions de l'antiga Corona d'Aragó, a més d'altres fons històrics espanyols.
L'antic Arxiu Reial de Barcelona acumula entre les seves parets més de set segles d'història.
El rei Jaume II d'Aragó va crear el 1318 l'Arxiu Reial de Barcelona amb l'objectiu d'unificar els fons de tots els territoris de la Corona.
Al principi s'hi van custodiar principalment escriptures referents al Patrimoni Reial, així com documents de govern i justícia.
Durant la monarquia borbònica es va modernitzar l'edifici (1738), es va aprovar un nou reglament intern (1754) i va passar a anomenar-se Arxiu de la Corona d'Aragó (ACA).
Amb el canvi de nom es va iniciar la tasca d'incorporar al fons de la Corona d'Aragó els arxius d'institucions de l'Antic Règim.
Fins l'any 1993 la seva seu va ser el Palau del Lloctinent, un edifici construït entre 1549 i 1557 com una ampliació del Palau Reial Major de Barcelona.
Posteriorment la majoria de documents, així com la tasca de recerca, conservació i custòdia, es van traslladar a l'actual seu del carrer dels Almogàvers.
La seu històrica es manté per a la difusió, a través de cursos i exposicions, i per a actes protocol·laris.
- S'organitzen visites guiades a les zones públiques i de treball.
- L'arxiu també disposa d'una aula per a grups docents.
El març del 2015 l'Arxiu de la Corona d'Aragó va ser guardonat amb el Segell de Patrimoni Europeu.
Dansa de la mort a la Passió de Verges.
L'àmbit cultural català és l'únic de la Península Ibèrica on hi ha una intensa activitat dramàtica durant l'edat mitjana.
Les grans representacions teatrals són la Passió de Crist i l'Assumpció de Maria.
A partir del segle XIV les manifestacions teatrals sobre la Passió de Crist es van diferenciant dels drames eclesiàstics en llatí.
Les noves representacions ( misteris ) ressalten la naturalesa humana de Crist, incorporen la llengua vulgar i accepten la participació del poble.
Actualment es mantenen tres tipologies de misteris a l'anomenada "vall de la Passió", al Baix Llobregat: la d' arrel tradicional, que és la que es fa en teatres a Olesa i Esparreguera; la itinerant de Sant Vicenç dels Horts; i la de Molins de Rei, representació moderna d'una obra d'autor.
El gran cicle dramàtic del teatre medieval català es completa amb quatre representacions de l' Assumpció de la Mare de Déu: el Drama litúrgic de Santa Maria de l'Estany, el Misteri de la Selva, el Misteri assumpcionista de la Catedral de València, i el Misteri o Festa d'Elx.
Altres manifestacions medievals que han arribat fins a l'actualitat són el Cant de la Sibil·la de Mallorca i de l'Alguer, o la Dansa de la Mort de Verges.
Escolta la veu dels protagonistes de la Guerra de Succesió, ens expliquen de forma íntima i directa les seves impressions sobre els successos en els que s'han vist implicats, en el lloc precís on van succeir.
Cada personatge està vinculat a un fet i a un escenari de la Guerra de Successió.
Una producció realitzada en el marc de la commemoració del Tricentenari del desenllaç de la Guerra de Successió (1714-2014), i la creació de la Ruta 1714, una iniciativa de la Generalitat de Catalunya per posar en valor els escenaris, espais i viles més destacades que conformen el testimoni d'aquell conflicte.
A les comarques del Camp de Tarragona i les Terres de l'Ebre, pots gaudir de la Nit dels Museus al Museu de Tortosa, el Museu de Valls, el Museu Comarcal de la Conca de Barberà i el Museu d'Alcover.
Tots ells obriran les seves portes a la nit i han programat també diverses activitats.
A Tarragona ciutat, per sisè any consecutiu, els museus celebren aquesta nit tan especial amb 'El Viatge a la constel·lació Museu', un itinerari nocturn que té lloc per set museus i centres culturals de la ciutat a partir d'un concepte comú de caràcter universal.
Hi participen CaixaForum Tarragona, Museu del Port de Tarragona, Museu Bíblic Tarraconense, Museu Diocesà, Museu d'Art Modern de Tarragona, Museu Nacional Arqueològic de Tarragona i el Museu d'Història de Tarragona.
Viatge a la constel·lació Museu 2019
Es tracta de rutes temàtiques adreçades a tots els públics i organitzades per quatre museus catalans que posen en valor actius patrimonials de primer ordre.
Així, el Museu de la Noguera proposa un itinerari centrat en l'or del riu Segre; el Museu de la Vida Rural de l'Espluga de Francolí ofereix una jornada centrada en la cultura del vi; el Museu de Lleida ens acosta a la vida dels pelegrins medievals i, per últim, el Museu Pau Casals té en la música i la biografia de l'artista el seu eix vertebrador.
Al llarg dels propers dies te'ls explicarem amb detall i facilitarem tota la informació pràctica perquè puguis gaudir-ne.
Deixa't seduir amb 'El Patrimoni Emociona'!
Monjos, trobadors i, fins i tot, personatges mítics com el comte Arnau.
Ens trobem al cor de Catalunya, una terra carregada d'història i de testimonis del passat.
Monestirs extraordinaris, fortaleses situades en llocs inversemblants i balmes que feien de casa als pagesos de principis de segle.
Descobreix alguns racons del Ripollès i Osona!
Ubicat a la part interior d'un meandre molt pronunciat del Ter, actualment mig envoltat pel pantà de Sau, el monestir de Casserres és l'únic de l'ordre benedictí que trobaràs a la comarca d'Osona.
Les principals impulsores de Sant Pere de Casserres van ser dues dones, les vescomtesses Ermetruit i Engúncia a principis del segle XI.
Està considerat un monestir de llegenda... descobreix perquè.
Si tens vertigen no t'acostis a les restes del castell de Taradell: situat a 800 metres d'alçada sobre una balma, si el visites tindràs la plana de Vic als teus peus...
El castell va ser concebut amb funcions de defensa i guaita, i mai hi varen viure els senyors de Taradell que residien al casal d'Espinzella.
Les Baumes del Teixidor, enmig del bosc, van servir de vivenda a molts pagesos del Ripollès i Osona fins ben entrat el segle XX.
Per això encara s'hi troben restes d'edificacions enmig d'uns cingles espectaculars.
Poques presentacions necessita el monestir de Santa Maria de Ripoll; centre artístic i cultural de primer ordre durant l'Edat Mitjana és, al mateix temps, un dels màxims exponents de l'arquitectura romànica del segle XI.
Tot i que està especialitzat en art litúrgic, pintura i escultura, el fons del Museu Episcopal de Vic, amb més de 29.000 peces, destaca especialment per la seva magnífica col·lecció d'art medieval: s'hi poden trobar obres mestres de pintura i escultura del romànic i del gòtic.
Tens altres idees interessants per aquesta proposta?
Envia'ns-les a través de Facebook o publica les teves imatges a Instagram amb el hashtag
Parcs naturals, modernisme, masies tradicionals i monuments prehistòrics.
Una comarca per gaudir de la natura i descobrir un patrimoni sovint desconegut.
La nostra ruta comença en un espai singular: visita la Masia Mariona i coneix l' 'Univers Patxot', meteoròleg i important mecenes.
Edificada entre 1926 i 1931 per iniciativa de Rafael Patxot i sota la direcció de l'arquitecte Josep Danés i Torras, aquest espai noucentista acull l' Oficina del Parc Natural del Montseny.
Molt a prop tens el Parc Etnològic de Tagamanent, on podràs conèixer com era la vida a les masies catalanes.
No et perdis la visita guiada per les corts de vaques i xais, la cuina, la pastera, el menjador de festa, les cambres de l'hereu i l'àvia... un autèntic viatge a un passat molt proper.
Des del castell de Castellcir, també conegut com a castell de la Popa, tens unes vistes impressionants de la comarca.
Enfilat a un penyal que li fa de base, és d'estil romànic i està documentat des de l'any 1014.
Acosta't al Parc Natural del Montnegre i el Corredor i no et perdis la Pedra Gentil, un dolmen on antigament es reunien les bruixes...
Amb 4.000 anys d'antiguitat, el monument funerari va ser restaurat el 1885 pel propietari de la finca on es troba, Josep Pradell.
MODERNISME AMB LA 'RUTA RASPALL'
Al Vallès Oriental hi trobaràs també recorreguts per conèixer el modernisme de la comarca: avui et proposem fer la 'Ruta Raspall' i descobrir les obres de l'arquitecte vallesà.
Tens altres idees interessants per aquesta proposta?
Envia'ns-les a través de Facebook o publica les teves imatges a Instagram amb el hashtag
Viatge als orígens de Pau Casals
La Fundació Pau Casals posa en marxa un itinerari per endinsar-nos en la figura de Pau Casals, violoncel·lista, pedagog, director i compositor musical.
Gran innovador i impulsor de la divulgació musical.
Es tracta d'un producte turístic pensat per a persones interessades en la música, la figura de Pau Casals i l'enogastronomia tradicional de qualitat.
DESCOBRINT ELS ESCENARIS ÍNTIMS DE PAU CASALS AL VENDRELL
Visitarem la casa on va néixer, l'església i l'orgue barroc, l'escultura obra de Josep Viladomat i la tomba del mestre.
Un itinerari per conèixer els escenaris més íntims embolcallats de música, sabors i aroma mariner.
Ens desplaçarem al barri marítim de Sant Salvador, on Pau Casals es va fer construir la casa arran de mar.
Actualment acull el museu dedicat al músic, on podràs gaudir d'una visita guiada.
AUDICIÓ DE VIOLONCEL I TAST DE VI
Als Jardins de la Vil·la Casals sonarà la música: podràs delitar-te amb una audició de violoncel tot prenent una copa de vi DO Penedès a la galeria d'escultures de la casa museu.
DINAR AMB RECEPTES TRADICIONALS DEL PENEDÈS
Coca enramada, xatonada i pastís de garrofes són les delicioses menges que ens esperen en acabar un intens matí cultural.
Receptes tradicionals del Penedès que posaran punt i final a una jornada dedicada als sentits.
Aquest itinerari forma part de la marca 'El Patrimoni Emociona', un projecte de turisme d'experiències que promou l'Agència Catalana del Patrimoni Cultural, de la Generalitat de Catalunya.
Tens altres idees interessants per aquesta proposta?
Envia'ns-les a través de Facebook o publica les teves imatges a Instagram amb el hashtag
Et convidem a conèixer de primera mà el procés tradicional de l'elaboració del vi i l'aiguardent.
Un sector econòmic clau per al desenvolupament de la Catalunya moderna.
Com era la feina del vinicultor fa un segle?
Al Museu t'ensenyarem les tècniques i les eines que intervenien en el procés, així com els carros i les primeres màquines; tot un avenç tecnològic a la viticultura de fa 100 anys!
Provarem el resultat final de la feina ben feta amb un tast dirigit de vins de la DO Conca de Barberà, elaborat amb la varietat autòctona de trepat.
L'aiguardent també va tenir un paper destacat en l'activitat econòmica de la zona a principis del segle XX.
Ho veurem durant el recorregut per la Fassina Balanyà, on també podrem tastar aquest licor fet a base de trepat.
El de l'Espluga de Francolí va ser el primer celler cooperatiu encarregat a un arquitecte de prestigi.
Pere Domènech i Roura, fill de Lluís Domènech i Montaner, va iniciar la construcció dels "cellers d'autor" o "cellers de rics" amb la projecció i la direcció de les obres.
La visita ens aproparà a l'important fenomen del cooperativisme i a la construcció de les "catedrals del vi" modernistes.
Una ruta per a tota la família que pots finalitzar amb un excel·lent dinar basat en la cultura del vi.
Si véns amb nens, durant el tast de vins els pots deixar amb un monitor que dirigeix una activitat especialment pensada per als més petits.
Aquest itinerari forma part de la marca 'El Patrimoni Emociona', un projecte de turisme d'experiències que promou l'Agència Catalana del Patrimoni Cultural, de la Generalitat de Catalunya.
Tens altres idees interessants per aquesta proposta?
Envia'ns-les a través de Facebook o publica les teves imatges a Instagram amb el hashtag
Et proposem posar-te a la pell dels antics buscadors d'or del riu Segre i descobrir la història d'aquesta activitat i, al mateix temps, endinsar-te en la ciutat mil·lenària de Balaguer.
Visitarem un dels museus més importants de la Catalunya interior, on es narra la història andalusina de la ciutat i la importància que va tenir la medina d'Hisn Balagi i l'extracció aurífera del Segre.
L'or i les fèrtils terres de la plana van tenir un paper determinant en el creixement de la ciutat.
Tot passejant pel centre històric de Balaguer arribarem al Centre d'Interpretació de l'Or, on coneixerem els secrets de la recerca d'or i aprendrem a separar les palletes de la sorra.
És el moment de provar sort: degudament equipats i entrenats ens endinsarem al riu a la recerca de l'or.
Cal tenir paciència, però segur que al final trobaràs el preuat metall i te l'emportaràs a casa!
El vi i l'oli són dos dels productes estrella de La Noguera.
Al llarg de l'itinerari et proposem tastar l'oli dels productors locals i el vi de la DO Costers del Segre.
No pots marxar sense assaborir un autèntic àpat andalusí inspirat en els antics receptaris medievals.
Després, et proposem visitar els orígens de tot plegat: a la part alta de la ciutat trobem els vestigis de l'antiga ciutat musulmana.
Aquest itinerari forma part de la marca 'El Patrimoni Emociona', un projecte de turisme d'experiències que promou l'Agència Catalana del Patrimoni Cultural, de la Generalitat de Catalunya.
Del naixement a la mort, de les terres de la Franja de Ponent fins a Mallorca.
La biografia de Jaume I passa per molts escenaris.
Et guiem per alguns d'ells perquè et sentis com un rei.
El castell de Montsó va ser la residència de Jaume I durant tres anys: els Cavallers Templers el van instruir durant la seva infantesa.
Les fortaleses de Sant Llorenç de la Muga i Bassegoda van ser propietat del rei, que les va comprar l'any 1225.
Posteriorment, Sant Llorenç va passar a mans dels Rocabertí.
Al Saló de Cent de l'Ajuntament de Barcelona et trobaràs amb Jaume I, en forma d'escultura de Manel Fuxà.
Els antics ports militars de Tarragona, Salou i Cambrils van veure salpar l'esquadra catalana que va conquerir Mallorca.
Al Monestir de Vallbona de les Monges pots visitar les tombes de la família del rei: la de la seva esposa, Violant d'Hongria, i la de la seva filla Sança.
Per trobar el sepulcre de Jaume I hauràs de desplaçar-te fins a un altre monestir: el de Poblet.
Algunes d'elles són pel·lícules i sèries d'èxit internacional.
Perquè han estat filmades en espais i monuments emblemàtics del nostre patrimoni.
Una proposta especialment dedicada als cinèfils que vulguin recórrer els escenaris dels seus films preferits.
La sèrie de l'HBO s'ha deixat seduir per Girona.
A la propera temporada sembla ser que hi podrem veure espais com el Monestir de Sant Pere de Galligants i el Call Jueu.
Has participat en els càstings?
Guanyadora d'un Òscar, la pel·lícula de Pedro Almodóvar mostra una Barcelona passada pel filtre únic del director manxec.
Al Cementiri de Montjuïc hi tenia lloc una de les escenes més emotives.
Qui no ha llegit la novel·la o vist la pel·lícula?
El perfum és una de les grans històries dels últims anys: tot i estar ambientada a París, el carrer Ferran de Barcelona va ser un dels escenaris de rodatge.
En aquesta ruta "pel·liculera" no hi podia faltar Woody Allen: des de la Finca Güell a la Fundació Miró, Vicky Cristina Barcelona fa un recorregut per alguns dels monuments més emblemàtics de la ciutat.
Orson Welles necessitava un escenari a la seva alçada.
Per això un dels escollits va ser el Castell de Cardona.
Un partit de futbol amb l'Arc de Triomf de Barcelona com a imatge de fons.
Això sí, amb samarreta del Barça inclosa.
A l'estiu els museus catalans, lluny de tancar les seves portes, organitzen tota mena activitats i exposicions especialment adreçades als més petits.
Una oferta variada per tot el territori per aprendre i divertir-se en família.
A través de l'activitat Vacances a Tarraco tota la família us convertireu en exploradors i podreu conèixer com era la vida a la ciutat romana.
Fins on us portarà l'expedició?
Aprofiteu aquest estiu per iberitzar-vos en família.
El MAC Barcelona organitza tallers per conèixer els el poble i la cultura ibèrica.
Voleu vestir-vos com els antics ibers o practicar la seva grafia?
Envieu-nos la foto de la família ibèrica.
Si sou una família aventurera, us proposem fer un Viatge al fons del mar en batiscaf.
Mitjançant una simulació amb els aparells del planetari digital del Museu Marítim de Barcelona, us endinsareu a les profunditats del mar i coneixereu els seus habitants.
No fa falta que us poseu el vestit de bany!
El MEV us convida a entrar a l' Espai el cel pintat i descobrir personatges medievals fantàstics que podreu pintar, dibuixar, etc.
En el marc del Festival Acústica de Figueres, el Teatre-Museu Dalí organitza l'activitat Acustiqueta.
Esteu preparats per crear felicitacions d'aniversari surrealistes?
La intervenció de conservació-restauració de la Portalada de Ripoll, una magnífica talla policromada en pedra considerada una obra cabdal del romànic internacionalment, ha finalitzat amb una gran aportació: la recuperació de la policromia del pantocràtor.
Se li ha pogut retirar la pintura negra aplicada en època moderna i ha quedat al descobert la pintura medieval: la dauradura de la barba i dels cabells, i les carnacions de la cara del pantocràtor i dels àngels que l'envolten.
La restauració ha estat dirigida pel Centre de Restauració de Béns i Mobles de Catalunya (CRBMC), que prèviament va realitzar els estudis pertinents per valorar l' estat de conservació de la portalada i analitzar les possibles línies d'actuació.
Els treballs s'han centrat principalment a netejar les superfícies escultòriques, consolidar les zones més degradades i eliminar els morters i materials afegits en intervencions anteriors.
La neteja ha permès també recuperar la definició del treball escultòric, que amb la degradació i la brutícia acumulada havia perdut llegibilitat.
Ara s'evidencia amb claredat, en moltes zones de la portalada, el treball de qualitat del relleu escultòric.
Edifici de la seu del MAC a Barcelona.
El Museu d'Arqueologia de Catalunya s'organitza al voltant de 6 seus (Barcelona, CASC, Empúries, Girona, Olèrdola i Ullastret ).
De totes elles, la de Barcelona és la que ofereix una visió més transversal ja que explica l'evolució social, tecnològica, econòmica i religiosa des dels primers homes fins a l'època medieval de Catalunya però també del Mediterrani.
Ubicat dins l'antic Pavelló d'Arts Gràfiques, construït durant l'Exposició Universal de Barcelona de 1929, el MAC Barcelona va renovar 11 sales entre 2010 i 2013.
L'exposició permanent, formada per més d'un milió de peces originals, permet fer un viatge per la prehistòria, protohistòria, les colonitzacions gregues i fenícies o la instauració de l' Imperi Romà.
Acompanyen el visitant textos, recursos didàctics, imatges, escenografies i també audiovisuals com el dels rituals funeraris de la prehistòria comparats amb els actuals.
Una de les peces més emblemàtiques del museu és l' estàtua del déu Esculapi, ara una reproducció perquè l'original es va traslladar a la seu d'Empúries el 2008.
Altres peces destacades són els materials lítics del paleolític, la mandíbula de Neandertal de Sitges de 53.200 anys, el tresor iber de Tivissa, les figures votives fenícies, la ceràmica grega o l'estàtua romana del carrer Paradís, considerada l'escultura de major qualitat recuperada de l'antiga Barcino.
- Els caps de setmana s'organitzen activitats per a famílies i infants.
- Disposa d'un servei educatiu amb visites guiades, tallers i recursos per al professorat.
- Aprofita les rutes arqueològiques que proposa el MAC.
Diumenges i festius: de 10 a 14.30 h
Dies de tancament: tots els dilluns de l'any, el 25 i 26 de desembre i l'1 de gener.
Les persones de 65 anys o més, persones titulars del Carnet Jove, pensionistes, les persones titulars del Carnet Jove, estudiants amb carnet d'estudiant internacional, les persones posseïdores del carnet de família nombrosa o monoparental, grups no turístics de 10 o més persones amb reserva prèvia.
Les persones menors de 16 anys, persones aturades, persones membres de l'ICOM (International Council o Museums) o de l'ICOMOS (International Council of Monuments), persones membres de l'Associació de Museòlegs de Catalunya, degudament acreditades, persones professores d'ensenyament reglat, degudament acreditades, grups d'estudiants amb professor que hagin fet reserva prèvia i el primer diumenge de cada mes.
Santa Eulàlia (12 de febrer), el 23 de abril (Sant Jordi), el 18 de maig (Dia Internacional dels Museus), l'11 de setembre (Diada Nacional de Catalunya) i el 24 de setembre (Mare de Déu de la Mercè, festa major de Barcelona).
Exterior de la Casa-Museu Dalí a Portlligat.
Antiga barraca de pescadors a Portlligat, l'any 1930 Salvador Dalí s'hi va instal·lar i hi va viure i treballar fins al 1982.
A partir de la construcció inicial, el pintor va anar adquirint altres barraques similars i, al llarg de quaranta anys, va definir la que seria la casa actual, de la que parlava com "una veritable estructura biològica".
La construcció, ideada per Dalí i Gala, és una estructura laberíntica organitzada al voltant de l'anomenat Saló de l'Óssa.
A partir d'aquest eix central es dispersa en una successió de petites sales connectades per passadissos, petits canvis de nivell i culs-de-sac.
Les sales tenen finestres de diferents formes i dimensions però amb un denominador comú: emmarquen la badia de Portlligat, un paratge que és un tema constant en l'obra de Dalí.
La casa, que l'escriptor Josep Pla qualifica com a "sorprenent, extraordinària i mai vista" va ser el refugi on Dalí va portar "una vida d'ascetisme i isolament" després dels anys viscuts a París.
L'any 1982, després de la mort de Gala, Dalí no va tornar a Portlligat.
Amb la mort del pintor (1989), la casa es va convertir, a partir de 1994, en un petit recinte museístic adaptat pels arquitectes Oriol Clos i Costa i José Ramos Illán.
Forma, juntament amb el Castell Gala Dalí de Púbol i el Teatre-Museu Dalí de Figueres, el triangle dalinià empordanès
- Prèvia reserva, podràs recórrer la Casa de Salvador Dalí a Portlligat i descobrir per què el pintor es va enamorar d'aquest racó de l'Empordà.
Et presentem els espais de la casa més surrealista de Portlligat que, alhora, conviden a apropar-se a la vessant més íntima de l'artista.